ฮั่งเส็งปิดเช้าบวก 8.87 จุด ตามทิศทางตลาดหุ้นสหรัฐ
ฮั่งเส็งปิดเช้าบวก 8.87 จุด ตามทิศทางตลาดหุ้นสหรัฐ
9 ม.ค. 2560

ดัชนีฮั่งเส็งตลาดหุ้นฮ่องกงปิดเช้าปรับตัวเพิ่มขึ้นเล็กน้อย ตามทิศทางตลาดหุ้นนิวยอร์ก โดยดัชนีฮั่งเส็งเพิ่มขึ้น 8.87 จุด หรือ 0.04% ปิดภาคเช้าที่ 22,511.88 จุด เนื่องจากนักลงทุนขานรับตัวเลขจ้างงานสหรัฐเดือนธ.ค. แม้ว่าตัวเลขดังกล่าวจะเพิ่มขึ้นต่ำกว่าคาดการณ์
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 156,000 ตำแหน่งในเดือนธ.ค. ขณะที่อัตราการว่างงานเพิ่มขึ้นสู่ระดับ 4.7% หลังร่วงลงสู่ระดับ 4.6% ในเดือนพ.ย. ซึ่งเป็นระดับต่ำสุดในรอบกว่า 9 ปี
นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 178,000 ตำแหน่งในเดือนธ.ค. และอัตราการว่างงานจะเพิ่มขึ้นสู่ระดับ 4.7%